Hraðskreiðasti traktor í heimi er mættur Guy Martin við traktorinn hraðskreiða . Það er eins og það sé mönnum í blóð borið að reyna við met af öllu tagi . Margt af því finnst mönnum kannski fáfengilegt en slíkar vangaveltur lét Bretinn Guy Martin sem vind um eyru þjóta . Martin þessi gerði sér lítið fyrir og ók JCB Fastrac-dráttarvél á 167 km hraða sem var hraðamet fyrir vinnuvélar í þessum flokki . Nú síðla haustsins gerði hann gott betur við mettilraunir á Elvington-flugbrautinni í Englandi . Nú brúkaði hann sérlega undir - og útbúna JCB Fastrac Two-dráttarvél til hraðakstursins . Og náði 217 km/klst. meðalhraða eftir að hafa ekið mælikaflann til beggja átta . Í annarri ferðinni sló nál hraðamælanna upp í 247 km/klst. en það er sem næst flugtakshraði margra farþegaflugvéla . Metin hefur hann fengið skráð og viðurkennd af metabók Guinness . agas@mbl.is